HOEKOM IS LEES BELANGRIK VIR KINDERS – Schink
HOEKOM IS LEES BELANGRIK VIR…
Lees is die belangrikste vaardigheid wat 'n kind op skool moet verwerf, want hy leer om te lees met 'n bepaalde doel voor oë — hy/sy moet kan lees, om te leer. Lees is veel meer as net die herkenning van woorde. Dit is 'n holistiese proses wat die kind in totaliteit betrek. Hoe jonger hulle dus begin lees, hoe beter.
Kinders wat meer lees, het gewoonlik 'n baie goeie algemene kennis wanneer hulle ouer is, wat in meer as een opsig tot hul voordeel kan wees, byvoorbeeld skryf van opstelle, debatte, ens op skool. Vind uit waarin jou kind belangstel, byvoorbeeld diere, vliegtuie, ballet, ensovoorts, en skaf boeke daarvan aan in hul ouderdoms kategorieë. Dit sal hulle aanmoedig om te lees en so hul algemene kennis verbreed van die goed waarvan hulle hou en in belangstel.
Daar is niks beter om 'n kind se verbeelding vrye teuls te gee, as 'n goeie storieboek nie. Terwyl jy lees, kan jy stop, en vir die kind vra wat hy/sy dink volgende gaan gebeur in die storie. Of jy kan vir hom/haar vra wat hulle sou gedoen het in 'n sekere situasie in die storie? Studies het ook bewys dat mense hulleself in die situasie van die storie plaas en dit ervaar asof dit met hulle gebeur het, so kinders word dus ook deel van die storie in hul verbeeldingswêreld wanneer hulle lees.
VERBETER WOORDESKAT EN KOMMUNIKASIEVERMOë
Lees help die kind om nuwe woorde te leer en so hul woordeskat te bou. Wanneer hulle lees, leer hulle ook beter taalvaardighede aan. Byvoorbeeld sinskonstruksie en grammatika, en nuwe woorde wat nie deel uitmaak van hulle alledaagse wêreld nie. In die proses leer kinders ook hoe stories geskryf word, en dit kan hulle later op skool help om byvoorbeeld goeie opstelle te skryf, wat beter punte bewerkstellig.
ONTWIKKEL KONSENTRASIE VERMOë EN INSPIREER KREATIWITEIT
Lees ontwikkel van 'n vroeë ouderdom af 'n kind se konsentrasievermoë en kreatiewe denke. Vra byvoorbeeld vrae nadat julle gelees het, byvoorbeeld wat in storie gebeur het, of om sekere voorwerpe te onthou, ensovoorts. Of vra wat in gisteraand se storie gebeur het, en kyk hoeveel hulle kan onthou.
Verskillende stories kan kinders verskeie waardes leer. Dit hang natuurlik af wat die tema van die boek is, soos byvoorbeeld in ons boek "Die Ware Wenner", word daar groot klem gelê op wat dit beteken om 'n ware wenner te wees, asook die waarde van vriendskap en integriteit. Die tema van die boek laat verseker 'n indruk op die leser. Kinders, van 'n jong ouderdom af, is geneig om te kopiëer wat hulle inneem, soos byvoorbeeld 'n seuntjie wat soos sy pa loop en kinders wat woorde herhaal uit hul ouers se woordeskat uit. So, moenie verbaas wees as dit wat jou kinders inneem uit boeke uit, later 'n verskyning maak in hulle optrede en aksies. So, kies dus boeke met goeie waardes en lewenslesse vir jou kids.
ONTWIKKEL AKADEMIESE VAARDIGHEDE
Woorde is boustene — selfs in tegnologie
Die meeste van ons het gedink dat die ontstaan van die internet die uitsterwe van boeke gaan veroorsaak, maar eintlik het dit die belangrikheid van lees net meer beklemtoon. Woorde is boustene wat op alle vlakke van ons daaglikse lewe benodig word. Digitale inligting het n verseker ook voordele, onder andere dat dit ons oog-hand vaardighede opskerp, maar 'n boek vashou en bladsye omblaai bied belangrike stimulasie vir ons kinders se tassintuig. Daarom is dit belangrik dat ouers hul kinders aanmoedig om gedrukte boeke te lees, want hulle leer om inligting vanaf die leesstof in te neem en te verwerk op 'n nie-geforseerde manier.
Ek dink nie een van ons kan stry hoe belangrik lees is nie, so of jy dit doen vir ontspanning, of om iets nuuts te leer, of vir jou studies, of om die inligting agter op die melkboks te lees, of hoe laat jou fliek begin, is dit 'n vaardigheid waarsonder geen mens kan klaarkom nie.
So, ouers, kom ons stof die boekrak af en skuif die kiddies nader, en begin met daai nuwe reis deur 'n ou storieboek oop te slaan, en die verhaal weer lewe te gee. Lekker lees hierdie week!
Category: UncategorizedBy Marianne Strampe August 30, 2018 Leave a comment
PreviousPrevious post:Hoe om 'n liefde vir lees te skep by jou kindNextNext post:Book Journey: Writing and Storyboarding